327 Sanctus, Sanctitas

Aliter sanctificat homo, aliter Deus. Nam homo sanctificatur dispositiue et ministerialiter, et hoc verbo orationis, 1 Tim. 4[:5]: *Sanctificatur enim per verbum et orationem*. Deus autem sanctificat effectiue siue causaliter et hoc beneplacito sue electionis. Nam quemcumque eligeret Dominus, ipse est sanctus.

¶ Item, sanctificacio sumitur tripliciter. Pro emundacione a peccato,[[1]](#endnote-1) Rom. 6[:22]: *Liberati a peccato, servi autem facti Deo, habetis fructum vestrum in sanctificationem*.

Secundo, sumitur pro dedicacione ad cultum diuinum, Exod. 40[:9]: *Vnges tabernaculum* et omnia vasa eius *ut sanctificentur*.

Tercio, pro confirmacione in bono, sic Johannes et alii in gratia confirmati dicuntur sanctificati, Jer. 1[:5]: *Antequam exires de* ventre sanctificaui te.

¶ Isto modo ecclesia dicitur sanctificari in laicis quando a peccatis mundantur, in clericis ipsi Domino cultui mancipantur, in prelatis quando confirmantur.

¶ De primo, Num. 31[:23]: *Quidquid potest transire per flammas, purgabitur: quod autem ignem non potest sustinere, aqua expiationis sanctificabitur.* Hec erat uulgaris sanctificacio

signans quod per aquam baptismi et ignem penitencie quemlibet posse saluari et purgari ab originali et actuali peccato, Psal. [65:12]: *Transivimus per ignem et aquam, et eduxisti nos*.

De secundo, dicitur quod Aaron in persona clericorum, Eccli. 45[:4]: *In fide et lenitate ipsius sanctum fecit illum, et elegit eum ex omni carne*. In fide quo ad Deum, in lenitate pacientie quo ad proximum, separatus a carne quo ad seipsum. Et sicut ecclesia sanctificata non deuoluitur vlterius ad vsum alienum nec prophanum, sic nec isti vlterius deberent ad peccatum reuerti, sed [1 Thess. 4:4]: *Sciat vnusquisque vas suum possidere in sanctificacionem*.

De tercio, Exod. 19[:22]: *Sacerdotes qui accedunt ad Dominum, sanctificentur*, id est, confirmentur in bono quia ipsi sunt columpne ad sustinendum alios.

¶ In figuram huius triplicis sanctificacionis offerebantur in tabernaculo tria genera animalium, Num. 15[:3]. Bos qui congruit labori laicorum. Agnus qui exprimit simplicitatem religiosorum. Aries dux in grege qui conuenit regimini prelatorum

Ad sanctificacionem multa deberent nos mouere. Primo, voluntas Dei, si enim insensibilia obediunt mutui et languidi noci medici ut ad tempus corporaliter sanentur, cur non magis homo voci Dei ut sanctificetur, id est, [1] Thess. 4[:3]: *Hæc est voluntas Dei, sanctificatio vestra*.

¶ Secundo, vocacio Domini si aues obediunt voci domini sui, multo plus homines voci Dei, 1 Thess. 4[:7]: *Non enim vocavit nos Deus in immunditiam, sed in sanctificationem*.

Tercio, exemplum sancti nam discipulus imitatur magistrum, depui gentem, Leu. 19[:2]: *Sancti estote, quia ego sanctus sum*.

Secundo, mouere non debet valor ipsius materie que sanctificari debet /f. 102rb/ que est anima rationalis, domus Dei, specialis ancilla Christi spiritualis.

¶ De primo, si sus volutetur in luto, si canis redeat ad vomitum, non est mirandum cum sint irrationabilia, set si filia regis, que est anima fides, turpe est. Ideo dicitur Jos. 7[:13]: *Sanctifica* mihi *populum*. Non dicit gregem, Eccli. 2[:20]: *Qui timent Dominum præparabunt corda sua, in conspectu* eius *et sanctificabunt animas*.

¶ De secundo, turpe foret facere de templo Dei sterquilinium, de ymagine Dei idolum, Psal. [92:5]: *[Domum] tuam decet sanctitudo*.

¶ De tercio, volunt homines mundani habere familiam, Luc. 1[:75]: *In sanctitate et justitia coram ipso*. Quia ergo Deus uult habere domum sanctam in qua quiescat familiam sanctam que ei seruiat et talis est anima. Decet ut anima sit sancta, sed heu quia Ezech. 28[:18] dicitur secundum multitudinem iniquitatis *tuæ polluisti sanctificationem*.

Item, dicit Augustinus in libro *De dissolutionibus recte fidei*, nullus sanctorum caret peccato, nec tamen propter hoc desinit esse iustus, cum affectu teneat sanctitatem. Ut et omnes sancti veraciter omnes sancti se proclamant peccatores, quia in veritate habent quod plangant, quamuis non dampnacione dignum. Vnde dicit Bernardus, tria faciunt hominem sanctum: actus iustus, affectus pius, sobrius victus. Primum ordinat ad Deum, secundum ad proximum, tercium ad seipsum.

De primo, Eccli. 30[:15]: *Salus animæ in sanctitate justitiæ*. Grecus sermo dicit agios, sanctum, quod sonat sine terra ut, scilicet, in celo sit nostra conversacio.

¶ De secundo, Augustinus libro tercio, *Contra Faustum* c. 5, sancti gaudent veritate et in Christo vnum sunt. Vnde in Psal. [49:5] dicitur, *Congregate illi sanctos ejus, qui ordinant testamentum ejus super sacrificia*. Hoc testamentum est quod dixit Johan. 13[:34]: *Mandatum novum do vobis: ut diligatis invicem*. Et Gregorius 20 *Moralium*, probatio sanctitatis non est signa facere, sed unumquemque ut diligere, de Deo vera, de proximo bona, de semetipso humilia sentire. Vnde in Joan. [13:35]: *In hoc cognoscent* homines quod *mei estis discipuli, si dilectionem habueritis [ad] invicem*. Vnde Chrisostomus, *Homilia* 50, vis apparere sanctus? Circa vitam tuam esto austerus, circa alienam benignus. Audiant te homines parva [mandantem], et grandia [videant] facientem.

¶ De tercio, Joannes Baptista per solum victum conseruauit sanctitatem ut patet Mar. primo [1:4] sic ergo sanctificari debuit populus in veteri lege.

Item, Augustinus libro *De mendacio* c. 27, in hiis consistit sanctitas: pudicitia corporis, puritas animae, veritas doctrinae.

¶ Sciendum tamen simpliciter quod sanctus dici non debet qui potest deficere in predictis dicente Augustini in libro *De fide et simbolo* ca. 24, sanctitas dicitur a sanciendo, id est, a permanendo. Ideo illi soli dicuntur sancti qui permanent dilectione confirmati, de quibus Eph. 2[:19]: *Jam non estis hospites, et advenæ: sed estis cives sanctorum, et domestici [Dei]*.

¶ De istis domestis Dei expedit nobis habere aliquem familiarem iuxta illud Job 5[:1]: *Ad aliquem sanctorum convertere*. Transeuntes per mare quia non habent permanenciam conuertunt se ad stellam manentem que dicitur stella mare et per eam diriguntur ad portum. Sic nos qui sumus mobiles poterimus dirigi per sanctos qui sunt in celo permanentes ad portum salutis.

¶ Nam de nobis nescimus iudicare in hac uita an si simus sancti secundum illud Eccle. 9[:1]: *Nescit homo an odio dignus sit* uel *amore*, id est, scientie nescit certitudinem sed per coniecturas nisi hoc per reuelacionem spiritus. Sed sicut dicit Chrisostomus *Super Mattheum* per signa potest coniecturare sic ignis cognoscitur sintillis suis, rosa, odoribus, sol radiis, habent sancti tres sintillas quia sancta desideria, Psal. [41:3]: *Sitivit anima mea ad Deum fortem, [vivum]*.

Secundo, feruenda verba, Eccli. 48[:1]: *Surrexit Elias quasi ignis, et verbum* eius *quasi facula* ignis.

Tercio, feruencia opera, Job 37[:17]: *Nonne vestimenta tua* sint *calida, cum [perflata] fuerit [terra] austro*. Igitur vbi videntur hee sintille supponitur esse ignis. Ita debemus nos secundum illud Ezech. 1[:6]: *Scintillæ quasi aspectus æris candentis*. Igitur desideria verba [et] opera sanctorum sunt sintille quia leuia sine pondere terrenorum et sunt eris quia /f. 102va/ in aure Dei sonancia et candentes quia per amorem flammancia.

Duo sancti viri habent tres radios. Vnum, quo cognoscunt Domini et eius potenciam, Psal. [61:12]: *Duo hæc audivi: quia potestas Dei est*, etc.

Alium, quo cognoscunt mundum et eius miseriam atque vanitatem. Nam tres omnes qui vident te vasiliet a te.

Tercium, quo cognoscunt seipsos et suam vilitatem, Mich. 6[:14]: *Humiliatio tua in medio tui*.

Vnde sicut visis istis, solis radiis solem supponimus sic visis istis possumus Deum in nobis supponere, Eccli. 43[:4]: *Tripliciter sol exurens montes*.

Tercio, sancti viri habent tres odores. Quorum vnus est orationis deuote, Apo. 5[:8]: *Habentes singuli phialas aureas plenas odoramentorum, quae sunt orationes sanctorum*.

Secundo odorum est preclare fame, [2] Cor. 2[:15]: *Christi bonus odor sumus* in omni loco.

Tercio odor est consciencie floride, Can. 1[:15]: *Lectulus noster floridus* est. Per talia possumus aliqua in nobis, Eccli. 24[:18]: *Quasi plantatio rosæ in Jericho*.

Cum magister noster et Dominus sit sanctus decet nos esse, Leu. 19[:2]: *Sancti estote, quia ego sanctus sum*.

¶ Dicitur enim in Eccli. 10[:2]: *Qualis rector civitatis, tales et inhabitantes in ea*.

¶ Debent igitur precipue ministri Christi tripliciter esse sancti et in tribus qui ore, opere, conuersatione. Ore quia ad sanam doctrinam. Opere quo ad sanctam uitam. Conuersacione quo ad bonam famam.

De primo, dicitur Eccli. 2[:20]: *Qui timent Dominum præparabunt corda sua, et in conspectu illius sanctificabunt animas suas*.

¶ De secundo, Exod. 29[:33]: *Sanctificentur offerentium manus*, id est, opera et precipue a contactu mulierum. Nempe in veteri lege non licuit sacerdotibus tempore ministerii sui vxores suas legittimas visitare nec limites templi transire, sicut habetur Leu. 8[:33]. Et cum non immolabant nisi carnes pecorum. In umbra det figura sacrificii nostri. Multo igitur forcius seruanda est mundicia sacerdotibus nostris qui in rei veritate et non in figura tractant ipsum verum corpus Christi.

¶ De tercio, 1 Pet. 2[:12]: *Conversationem vestram inter gentes habentes bonam: ut in eo quod detrectant de vobis tamquam de malefactoribus, ex bonis operibus vos considerantes, glorificent Deum*. Hoc facit bonus minister Dei si per inordinatum gestum aut actum oculos intuencium non[[2]](#endnote-2) offendet. Vnde dicit Apostolus [Rom. 12:17]: *Providentes bona non* solum *coram Deo, sed coram hominibus*. Quia licet bona consciencia sit nobis, materia propter nos non sufficit cum bona fama quo ad alios. Qui enim fides consciencie sue necgligit famam suam crudelis est. Vnde ad [1] Tim. 4[:12] dicitur, *Exemplum esto fidelium in verbo et conversatione*. Et rursum ad [1] Cor. [4:9]: *Spectaculum facti sumus mundo, angelis, et hominibus*.

1. peccato ] *add*. 6 F.128. [↑](#endnote-ref-1)
2. non ] *add*. ~~solum~~ F.128. [↑](#endnote-ref-2)